Document ID: /fineweb-2-swissfilter-quality_10-filterrobots/filtered/02817.jsonl.gz/117

S potpunim otvaranjem švicarskog tržišta za radnike iz Hrvatske, od 1. siječnja 2022., iznimno je porastao interes Hrvata za radom u toj zemlji poznatoj po visokom životnom standardu i plaćama. Ipak, dobivanje posla u Švicarskoj nije nimalo lak zadatak, posebno za radnike koji ne dolaze iz sektora IT ili medicinske branše. Iako zadatak pronalaska posla nije nimalo lak, ne znači da nije ostvariv.
O tome kako pronaći posao u Švicarskoj porazgovarali smo s Claudiom Scherrer Domingos, poznatom i cijenjenom švicarskom stručnjakinjom za ljudske potencijale. U svojoj 20 godina dugoj karijeri radila je kao voditeljica odjela ljudskih potencijala i kao članica izvršnih odbora u raznim međunarodnim korporacijama iz različitih industrija. Svoje iskustvo temeljeno na pregledu i analizi preko 25 tisuća životopisa podijelila je s čitateljima Libre.
- Kako pronaći posao u Švicarskoj?
Svatko tko želi pronaći posao u Švicarskoj mora biti spreman za švicarsko tržište rada. To znači da se uz pravilan pristup treba učiniti vidljivim na tom tržištu. Treba znati gdje i kako pronaći prilike za posao. Potrebno je biti pripremljen za intervjue i za potpisivanje ugovora o radu.
- Možete li to malo šire objasniti?
Traženje posla uvijek uspoređujem s trudom i radom vrhunskog sportaša koji ga vodi do uspjeha. Od njega se zahtijevaju pripreme prije natjecanja, trening i psihička kondicija. Tu su i razni krugovi natjecanja kroz koje mora proći jer inače ne može pobijediti. Ne smije se preskočiti niti jedna od tih prekretnica ukoliko se očekuje uspjeh. Morate se učiniti vidljivim i pokazati sebe s profesionalno napisanim životopisom na ovom visoko konkurentnom i specifičnom tržištu. Također, ako ste pozvani na razgovor za posao, morate znati kako se pravilno ponašati i na koji način odgovarati na pitanja. Ukoliko niste spremni za te korake, onda samo uzaludno gubite energiju.
- Razlikuju li se pristupi u traženju posla za tzv. radnike bijelih ovratnika i plavih ovratnika?
Najprije, za obje kategorije vrijedi vrlo jasno pravilo. Potrebno je imati jasan fokus, svatko mora točno znati što želi. Oni koji imaju stav „tražim bilo kakav posao“, osuđeni su na neuspjeh. Nitko ih neće primijetiti. Sljedeći neophodan korak je profesionalno sastavljen životopis u skladu sa švicarskim standardima, koji naglašava osobnost. Takav životopis se onda objavljuje na internetu, primjerice na profesionalnoj društvenoj mreži LinkedIn (ch.linkedin.com). Obje kategorije radnika, s naglaskom na profesionalce, stručnjake, menadžere ga moraju podijeliti putem umrežavanja (Networking), dok se od tražitelja posla iz kategorije tzv. plavih ovratnika često očekuje i osobni dolazak na mjesto željenog posla.
- Možete li istaknuti neka nezaobilazna mjesta gdje se nude poslovi?
Nekoliko je internetskih platformi. Primjerice jobs.ch za njemačko, zatim jobup.ch za francusko govorno područje, te indeed.com. Također, u Švicarskoj djeluje nekoliko velikih agencija za zapošljavanje kao što su Adecco, Manpower ili Randstad, ali i velik broj malih i vrlo dobrih agencija.
- Često se spominje skriveno tržište poslova tzv. hidden market. Možete li reći nešto više o tome?
Rekla bih da je to skriveno tržište poslova najvažnije. Riječ je o poslovima koji nisu nigdje oglašeni. Radi lakšeg poimanja o čemu je točno riječ navesti ću sljedeći podatak. Internetski portal Nau.ch je izvijestio o „Jobwunderu“ u Švicarskoj s oko 232 tisuće otvorenih pozicija u siječnju ove godine dok https://de.statista.com piše o 58 tisuća oglašenih otvorenih pozicija u istom periodu. Dakle, između 70 i 80 posto otvorenih radnih mjesta se nalazi na skrivenom tržištu rada.
- Kako doći do skrivenog tržišta radnih mjesta?
Kroz umrežavanje online i offline (Networking), slanjem spontanih aplikacija i izravnim kontaktima.